Преузето са <https://pravno-informacioni-sistem.rs>

Службени гласник РС 44/2025, Датум: 23.5.2025.

**2569**

На основу члана 31. став 6. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23, 92/23 и 94/24),

Министар пољопривреде, шумарства и водопривреде доноси

**ПРАВИЛНИК**

**о условима, начину и обрасцу захтева за остваривање права на регрес за сертификовано семе**

Члан 1.

Овим правилником ближе се прописују услови, начин и образац захтева за остваривање права на регрес за сертификовано семе биљних култура, и то: пшенице, јечма, овса, тритикалеа, кукуруза, соје, сунцокрета, уљане репице и шећерне репе (у даљем тексту: сертификовано семе).

Члан 2.

Право на регрес за сертификовано семе остварује правно лице, предузетник и физичко лице – носилац комерцијалног породичног пољопривредног газдинства, ако је:

1) уписано у Регистар пољопривредних газдинстава у складу са законом којим се уређује пољопривреда и рурални развој (у даљем тексту: Регистар) и налази се у активном статусу;

2) извршило обнову регистрације за текућу годину, у складу са посебним прописом којим се уређује регистрација пољопривредних газдинстава, осим ако је породично пољопривредно газдинство, односно пољопривредно газдинство први пут уписано у Регистар у текућој години у којој се подноси захтев за остваривање права на регрес за сертификовано семе;

3) у периоду од 1. августа претходне године до дана подношења захтева текуће године, купило сертификовано семе декларисано, односно обележено у складу са законом којим се уређује семе и за које има рачун;

4) сертификовано семе из тачке 3) овог става засејало на пољопривредном земљишту уписаном и пријављеном у Регистру под биљном културом из члана 1. овог правилника у Шифарнику биљне производње и друге намене земљишних парцела, који је одштампан уз Правилник о упису у Регистар пољопривредних газдинстава, промени података и обнови регистрације, електронском поступању, као и условима за пасиван статус пољопривредног газдинства („Службени гласник РС”, број 25/23 – у даљем тексту: посебни пропис којим се уређује регистрација пољопривредних газдинстава) и чини његов саставни део.

Лицу из става 1. овог члана одобрава се право на регрес за сертификовано семе за засејане површине пољопривредног земљишта за које је могло да оствари право на основне подстицаје у биљној производњи, уписане у Регистар а највише до 100 ha, које обрађује у своје име и за свој рачун, у износу који је утврђен посебним прописом којим се уређује расподела подстицаја у пољопривреди и руралном развоју.

Лицу из става 1. овог члана одобрава се право на регрес за купљено сертификовано семе до максималних количина по хектару за појединачне културе дате у табели: Табела са максимално признатим количинама купљеног семена

|  |  |
| --- | --- |
| Култура | Максимална количина по хектару |
| Пшеница | 250 kg/ha |
| Јечам | 200 kg/ha |
| Овас | 160 kg/ha |
| Тритикале | 250 kg/ha |
| Кукуруз | 75.000 (3 SJ/ha) |
| Соја | 110 kg/ha |
| Сунцокрет | 70.000 (1SJ/ha) |
| Уљана репица | 3,5 kg/ha |
| Шећерна репа | 1,3 SJ/ha |

Лице из става 1. овог члана не може да оствари право на регрес за сертификовано семе за површине пољопривредног земљишта у државној својини које је узело у закуп, односно на коришћење, осим за пољопривредно земљиште у државној својини које је узело у закуп на јавном надметању у складу са законом којим се уређује пољопривредно земљиште.

Члан 3.

Министарство надлежно за послове пољопривреде – Управа за аграрна плаћања (у даљем тексту: Управа) расписује јавни позив за подношење захтева за остваривање права на регрес за сертификовано семе (у даљем тексту: јавни позив), који се објављује на интернет страницама министарства надлежног за послове пољопривреде и Управе.

Јавни позив из става 1. овог члана садржи податке о начину подношења и роковима за подношење захтева по јавном позиву, износу расположивих средстава по јавном позиву, као и друге податке потребне за спровођење јавног позива.

Члан 4.

Лице које испуњава услове за остваривање права на регрес за сертификовано семе у складу са овим правилником покреће поступак за остваривање права избором и попуњавањем одговарајућег електронског обрасца захтева, у *online* форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Приликом пријема захтева из става 1. овог члана, Управа:

1) обавештава корисника услуге електронске управе о свим подацима које је у складу са законом потребно прибавити за потребе остваривања права и о обавези надлежног органа да по службеној дужности прибави податке из службених евиденција;

2) омогућава кориснику услуге електронске управе да изјави да ће податке о личности из службених евиденција прибавити сам;

3) обавештава о потребним подацима које је у складу са законом потребно прибавити за остваривања права, а који се односе на треће лице (члан породичног пољопривредног газдинства, члан породице и сл.), као и о томе да је приступ тим подацима могућ само на основу пристанка тог лица, у складу са законом.

Електронски образац захтева из става 1. овог члана садржи:

1) основне податке о подносиоцу захтева, и то:

(1) име и презиме, односно назив,

(2) јединствени матични број грађана (ЈМБГ), односно матични број (МБ),

(3) адресу (општина, место, улица и број) пребивалишта, односно седишта,

(4) број телефона,

(5) електронску пошту,

(6) број пољопривредног газдинства (БПГ),

(7) додатне податке за подносиоца захтева – правно лице, и то:

– порески идентификациони број (ПИБ) односно јединствени број корисника јавних средстава (ЈБКЈС),

– име и презиме одговорног лица у правном лицу,

– јединствени матични број грађана (ЈМБГ) одговорног лица у правном лицу;

2) податке о купљеном сертификованом семену, у складу са овим правилником, и то:

(1) број (ПФР) и датум издавања фискалног рачуна, односно другог рачуна у складу са овим правилником,

(2) врста и количина сертификованог семена са фискалног рачуна, односно другог рачуна у складу са овим правилником,

(3) цена по врсти и количини сертификованог семена са фискалног рачуна, односно другог рачуна у складу са овим правилником,

(4) укупна вредност купљеног сертификованог семена које је предмет захтева за остваривање права на регрес у складу са овим правилником;

3) податке о пријављеним и засејаним површинама под одговарајућом биљном културом, у складу са овим правилником, и то:

(1) катастарску општину и број катастарске парцеле;

(2) шифру културе, у складу са Шифарником биљне производње,

(3) назив културе, у складу са Шифарником биљне производње,

(4) површину под културом (ha/a/m2);

4) изјаву подносиоца захтева под кривичном и материјалном одговорношћу да:

(1) је купљено сертификовано семе које је предмет овог захтева засејао на пријављеним површинама које обрађује у своје име и за свој рачун,

(2) су сви подаци наведени у овом захтеву тачни и истинити;

5) потпис подносиоца захтева, односно одговорног лица подносиоца захтева, у складу са законом којим се уређује електронска управа, законом којим се уређује електронски документ, електронска идентификација и услуге од поверења у електронском пословању.

Електронски образац захтева из става 3. овог члана садржи и:

1) изјаву подносиоца захтева, односно одговорног лица подносиоца захтева, да је упознат са одредбом члана 103. став 3. Закона о општем управном поступку („Службени гласник РС”, бр. 18/16, 95/18 – аутентично тумачење и 2/23 – УС), којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, те да је сагласан да Управа за потребе поступка по захтеву за остваривање права на подстицаје у складу са овим правилником, може да изврши увид, прибави и обради личне податке о чињеницама о којима се води службена евиденција, а који су неопходни у поступку одлучивања по захтеву, као и податке о наменском рачуну породичног пољопривредног газдинства, односно пољопривредног газдинства, или

2) изјаву подносиоца захтева, односно одговорног лица подносиоца захтева да је упознат са одредбом члана 103. став 3. Закона о општем управном поступку, којом је прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама, као и да ако странка у року не поднесе личне податке неопходне за одлучивање органа, захтев за покретање поступка ће се сматрати неуредним, као и изјаву да ће самостално за потребе поступка по овом захтеву прибавити личне податке о чињеницама о којима се води службена евиденција, а који су неопходни за одлучивање у складу са овим правилником.

Електронски образац захтева из става 3. овог члана садржи и поље чијим избором подносилац захтева потврђује да је извршио попуњавање и да подноси електронски захтев у складу са овим правилником.

Члан 5.

Уз електронски образац захтева за остваривање права на подстицаје у коме је подносилац захтева дао изјаву да је сагласан да Управа за потребе поступка по захтеву за остваривање права на подстицаје може да изврши увид, прибави и обради личне податке о чињеницама о којима се води службена евиденција, а који су неопходни у поступку за одлучивање по захтеву, из члана 4. став 4. тачка 1) овог правилника, прилаже се у електронској форми, непосредно у оквиру софтверског решења еАграр копија рачуна, односно фискалног рачуна који сaдржи пoдaткe o купцу, врсти, кoличини и врeднoсти купљеног сертификованог семена, и то копија:

1) електронске фактуре издате у складу са законом којим се уређује електронско фактурисање, односно копију фактуре – ако је сертификовано семе купљено од добављача који се бави продајом на велико, или

2) фискалног рачуна о набавци сертификованог семена који најмање садржи порески идентификациони број (у даљем тексту: ПИБ) или јединствени матични број грађана (у даљем тексту: ЈМБГ) са посебном идентификационом ознаком која указује да је у питању регистровано пољопривредно газдинство у складу са прописима којима се уређује фискализација – ако је подносилац захтева правно лице или обвезник пореза на приходе од самосталне делатности у смислу закона којим се уређује порез на доходак грађана, или

3) фискалног рачуна о набавци сертификованог семена – ако је подносилац захтева физичко лице носилац пољопривредног газдинства које остварује приходе од пољопривреде и шумарства, а које није обвезник пореза на приходе од самосталне делатности у смислу закона којим се уређује порез на доходак грађана.

Уз електронски образац захтева за остваривање права на подстицаје у коме је подносилац дао изјаву да ће самостално за потребе поступка по захтеву за остваривање права на подстицаје прибавити личне податке о чињеницама о којима се води службена евиденција а који су неопходни за одлучивање у складу са овим правилником, из члана 4. став 4. тачка 2) овог правилника, прилаже се у електронској форми, непосредно у оквиру софтверског решења еАграр:

1) очитана биометријска лична карта носиоца породичног пољопривредног газдинства, односно одговорног лица подносиоца захтева;

2) оригинал документације из става 1. овог члана.

Члан 6.

Учесник у електронском управном поступању у поступку за остваривање права на регрес за сертификовано семе у складу са овим правилником, аутентикује се.

За аутентикацију учесника из става 1. овог члана користи се електронска идентификација у складу са законом којим се уређује електронска идентификација и овим правилником.

У електронском управном поступању, као и за утврђивање идентитета учесника у општењу са Управом у оквиру софтверског решења еАграр користи се регистрована шема електронске идентификације различитог нивоа, у складу са законом којим се уређује електронска идентификација и овим правилником, преко налога који је учеснику у електронском управном поступању додељен приликом регистрације на порталу софтверског решења еАграр.

У општењу странке са Управом у оквиру софтверског решења еАграр, идентитет странке утврђен на основу регистроване шеме електронске идентификације високог нивоа поузданости замењује потпис странке на поднеску, а у овом случају користи се и регистрована шема електронске идентификације средњег нивоа поузданости, у смислу закона којим се уређује електронска идентификација, ако законом и овим правилником није прописано друкчије.

Овлашћено службено лице електронски управно поступа у поступку за остваривање права на регрес, користећи електронску идентификацију високог нивоа поузданости, односно квалификовани електронски сертификат.

Члан 7.

Физичко и правно лице користи услуге софтверског решења еАграр ако је регистровано.

Орган управе надлежан за пројектовање, усклађивање, развој и функционисање система електронске управе региструје налог кориснику услуге електронске управе.

Ако корисник услуге електронске управе повуче сагласност о прихватању услова коришћења услуга, надлежни орган из става 2. овог члана брише га из евиденције и затвара његов налог.

Након регистрације, надлежни орган из става 2. овог члана кориснику услуге електронске управе обезбеђује коришћење Јединственог електронског сандучића, у складу са законом којим се уређује електронска управа.

Учесник у електронском управном поступању за остваривање права на регрес пријављује се на портал софтверског решења еАграр путем налога са Портала за електронску идентификацију (у даљем тексту: Портал еИД), који представља јединствено место за идентификацију и аутентикацију, односно регистрацију и пријаву корисника електронске управе.

Регистрацију из става 1. овог члана, учесник може остварити на Порталу еИД, на адреси eid.gov.rs, путем квалификованог електронског сертификата или на шалтеру неког Регистрационог тела уз обавезно издавање параметара за активацију мобилне апликације ConsentID.

Техничку подршку подносиоцу захтева за остваривање права на регрес, у вези са електронским поступањем у складу са овим правилником пружа:

1) овлашћено лице Управе;

2) лице које обавља саветодавне послове у пољопривреди, које има лиценцу за обављање тих послова и које је уписано у Регистар пољопривредних саветодаваца у складу са законом којим се уређује обављање саветодавних и стручних послова у области пољопривреде;

3) овлашћено лице органа управе јединице локалне самоуправе према месту пребивалишта, односно седишта подносиоца захтева за остваривање права на регрес.

Ближа техничка упутства о начину регистрације корисничког налога, пријави на систем, начину попуњавања и подношења електронског обрасца захтева у поступку за остваривање права на регрес, као и начину пружања техничке подршке подносиоцима захтева, објављују се на огласној табли Управе за арарна плаћања, Булевар краља Александра број 84, 11000 Београд, као и на званичној веб презентацији еАграр, на адреси https://eagrar.gov.rs.

Члан 8.

Размена докумената и поднесака у поступку за остваривање права на регрес за сертификовано семе обавља се електронским путем, осим за документе и поднеске који садрже тајне податке и који су означени степеном тајности у складу са прописима којима се уређује тајност података.

Достављање електронских докумената између органа јавне власти у поступку за остваривање права на регрес, обавља се путем електронске поште, сервисне магистрале органа, услуге квалификоване електронске доставе или другим електронским путем, у складу са прописом.

Акта која у вези са поступком за остваривање права на регрес за сертификовано семе доносе надлежни органи и имаоци јавних овлашћења, као и поднесци и документи који се достављају у овом поступку, достављају се у форми електронског документа.

Ако се у поступку за остваривање права доставља оригинал акта, односно документа који је претходно изворно сачињен у папирној форми, доставља се примерак тог акта, односно документа који је дигитализован и оверен у складу са законом којим се уређује електронски документ.

За потребе спровођења поступка за остваривање права на регрес за сертификовано семе, надлежни орган, као и ималац јавних овлашћења може вршити дигитализацију и потврђивање истоветности свих аката и других докумената са изворним актом, односно документом сачињеним у папирном облику који је сам издао.

Овлашћени орган, односно лице које је извршило дигитализацију и потврдило истоветност са оригиналом сачињеним у папирном облику чува изворни документ у папирном облику у складу са законом.

Члан 9.

Ради извршавања послова из своје надлежности, Управа преузима податке неопходне за вођење поступка за остваривање права на регрес за сертификовано семе, из регистара и евиденција у електронском облику, које су установљене законом, односно другим прописом, без додатне провере, осим података које је орган који води регистар и електронску евиденцију означио као податак који је у статусу провере.

Управа врши увид у податке и њихово преузимање преко сервисне магистрале органа или другог прихваћеног решења, на основу јединствених шифарника и јединствених идентификатора корисника електронске управе, као података на основу којих се из регистара и евиденција у електронском облику које органи воде у складу са посебним законима, могу упоредити подаци о корисницима, и то: јединствени матични број грађана, јединствени број који додељује Централни регистар обавезног социјалног осигурања, лични број осигураника, матични број и порески идентификациони број.

Управа води евиденцију сваког приступа и увида у електронске документе и податке из своје надлежности у софтверском решењу еАграр, и то податке о идентитету овлашћеног лица (јединствени матични број грађана и лично име), датуму и времену приступа и скупу података којима се приступало.

Управа користи податке из регистара и евиденција у електронском облику из ст. 1−3. овог члана у складу са законом којим се уређује електронска управа и посебним прописом којим се прописује начин на који органи врше увид, прибављају, обрађују и уступају, односно достављају податке о чињеницама о којима се води службена евиденција из регистара у електронском облику, а који су неопходни за одлучивање у управном поступку.

Члан 10.

Управа омогућава пријем електронског обрасца захтева из члана 4. овог правилника, као и других захтева и поднесака у оквиру поступка за остваривање права на регрес, преко портала софтверског решења еАграр, у складу са законом којим се уређује електронски документ и услуге од поверења у електронском пословању, прописа којим се прописује канцеларијско пословање органа државне управе и овим правилником.

Пријем електронског поднеска евидентира се у електронској писарници.

Потврда о пријему електронског поднеска шаље се подносиоцу одмах, на исти начин на који је поднесак послат и садржи обавештење о пријему електронског поднеска, датум и време пријема и напредни електронски печат Управе.

Време пријема електронског поднеска је време одређено квалификованим електронским временским жигом, у складу са законом којим се уређује електронски документ и услуге од поверења у електронском пословању.

Кроз софтверско решење еАграр аутоматски се додељује број за сваки поднети захтев за остваривање права и под тим бројем се предузимају све радње и доносе сва акта за остваривање права.

Поред броја аутоматски додељеног кроз софтверско решење еАграр, Управа може у оквиру поступка за остваривање права кроз софтверско решење еАграр додељивати и бројеве, односно ознаке које су интерног карактера.

Члан 11.

Приликом пријема захтева за остваривање права на регрес за сертификовано семе, Управа проверава да ли је захтев правилно попуњен, да ли је уз захтев приложена уредна прописана документација, као и да ли подаци који су унети у захтев одговарају подацима из регистара и евиденција у електронском облику из члана 9. овог правилника.

Ако захтев за остваривање права на подстицаје није правилно попуњен, или ако уз захтев за остваривање права на подстицаје није приложена уредна прописана документација, или ако подаци који су унети у захтев за остваривање права на подстицаје не одговарају подацима из регистара и евиденција у електронском облику из члана 9. овог правилника, Управа обавештава подносиоца неуредног захтева за остваривање права на регрес на који начин да уреди тај захтев и то у року који не може бити краћи од осам дана од пријема обавештења, уз упозорење на правне последице ако не уреди захтев за остваривање права на регрес у року, у складу са законом којим се уређује општи управни поступак.

Управа решењем одбацује захтев за остваривање права на регрес:

1) ако је поднет од стране лица које не испуњава услове из члана 2. став 1. тач. (1)–(4) овог правилника;

2) ако није поднет у року одређеном јавним позивом;

3) ако није поднет путем софтверског решења еАграр;

4) ако подносилац не уреди свој захтев на начин из става 2. овог члана;

5) у другим случајевима у складу са законом.

Ако се административном провером у поступку утврди да захтев испуњава прописане услове за остваривање права на регрес за сертификовано семе, директор Управе доноси решење којим се кориснику подстицаја утврђује право на регрес и налаже исплата на наменски рачун корисника подстицаја отворен код пословне банке и пријављен у Регистру.

Члан 12.

Решење, закључак, обавештење и други електронски документ, по захтеву за остваривање права на регрес, Управа доставља кориснику софтверског решења еАграр електронским путем, у складу са законом којим се уређује електронска управа и овим правилником.

На захтев корисника из става 1. овог члана достављање докумената у поступку врши се и у папирном облику.

Трошкове доставе из става 2. овог члана сноси корисник који захтева доставу и у папирном облику.

Електронско достављање електронског документа врши се у Јединствени електронски сандучић корисника услуга електронске управе или другим електронским путем у складу са законом којим се уређује електронски документ и услуге од поверења у електронском пословању.

Члан 13.

Захтеви за остваривање права на регрес поднети до дана ступања на снагу овог правилника, решаваће се у складу са прописом који је био на снази у време њиховог подношења.

Члан 14.

Даном ступања на снагу овог правилника престаје да важи Правилник о условима, начину и обрасцу захтева за остваривање права на регрес за ђубриво, гориво и семе („Службени гласник РСˮ, бр. 30/22 и 139/22).

Члан 15.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 001052535 2025 14840 007 001 012 001

У Београд 23. маја 2025. године

Министар,

проф. др **Драган Гламочић,** с.р.